Affectuosissimum cum omnj veneratione seruitium loco salutis. Quod ego prestantissimis paternitatibus vestris scribendi suscipio audatiam, non mee ascribatis temeritati, set habundatissimis vestris pietatibus, que me exulem in exilioque constitutum promouere non solum estis dignati, verum eciam cum paternalibus subsidiis atque auxiliis me intenditis sustentare. Non enim aliquid excogitare possum, cum quo paternitatibus vestris dignissimis satisfacere valeo, nisi quod meum seruitium sit vobis ad omnia vestra desideria semper paratissimum. Suscipiant igitur paternitates vestre mea seruitia mancipiaque, ad omnia vota semper et vbique locorum parata, et si locorum distantia dominationes vestras et me segregatas habet, animus tamen semper pronus paratusque est famvlandi. Cum hiis breuissimis propter temporis angustiam valeant eadem paternitates vestre in optima corporis sospitate. Raptissime ex Swndis, anno Domini Mdxv, ipso die pentecostes. Jacobus Koork. Adress: Venerabilibus viris ac dominis, domino magistro Paulo Skeel, ecclesie Aboensis preposito bene merito, ceterisque capitularibus ibidem commorantibus, patribus ac dominis suis semper venerandis.